




Projektas



PANEVĖŽIO RAJONO SAVIVALDYBĖS TARYBA

SPRENDIMAS
DĖL PRITARIMO TAIKOS SUTARTIES PROJEKTUI 

2026 m. rugsėjo 24 d. Nr. T-
Panevėžys

Vadovaudamasi Lietuvos Respublikos civilinio kodekso 6.125, 6.156 ir 6.983–6.985 straipsniais, Lietuvos Respublikos civilinio proceso kodekso 42 straipsnio 1 ir 2 dalimis, 
140 straipsnio 3 dalimi, Lietuvos Respublikos vietos savivaldos  įstatymo 15 straipsnio 2 dalies                  19 punktu, 16 straipsnio 1 dalimi, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 8 straipsnio 1 dalimi, 9 straipsniu, atsižvelgdama į Panevėžio apylinkės teismo Panevėžio rūmų civilinėje byloje Nr. e2-7335-1000/2026 nagrinėjamą Panevėžio rajono savivaldybės administracijos ieškinį atsakovui UAB „Asuma“, Savivaldybės taryba                   n u s p r e n d ž i a:
1. Pritarti Taikos sutarties projektui (tarp Panevėžio rajono savivaldybės administracijos ir UAB „Asuma“ civilinėje byloje Nr. e2-7335-1000/2026) (pridedamas). 
2. Įgalioti Panevėžio rajono savivaldybės administracijos direktorių pasirašyti šio sprendimo 1 punkte nurodytą Taikos sutartį ir pateikti ją teismui tvirtinti pagal Savivaldybės tarybos pritartą Taikos sutarties projektą.
   Šis sprendimas per vieną mėnesį gali būti skundžiamas Panevėžio rajono savivaldybės tarybai (Vasario 16-osios g. 27, 35185 Panevėžys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka.

Projektas
						PRITARTA
						Panevėžio rajono savivaldybės
tarybos 2026 m. rugsėjo 24 d. sprendimu Nr. 

   TAIKOS SUTARTIS
2026 m. ____________ d.
                      Panevėžys
Panevėžio rajono savivaldybės administracija, juridinio asmens kodas 188774594, buveinės adresas Vasario 16-osios g. 27, Panevėžys, atstovaujama Savivaldybės administracijos direktoriaus Edmundo Toliušio, veikiančio pagal ________________                           , toliau – Ieškovas,
ir
UAB „Asuma“, juridinio asmens kodas 133413954, buveinės adresas Švitrigailos g. 11K-109, Vilnius, atstovaujama ________________________, veikiančio pagal ______________________________, toliau – Atsakovas,
toliau kartu vadinamos Šalimis, o kiekviena atskirai – Šalimi,
atsižvelgdamos į tai, kad Panevėžio apylinkės teismo Panevėžio rūmuose nagrinėjama civilinė byla Nr. e2-7335-1000/2026 pagal Ieškovo ieškinį Atsakovui dėl 2017 m. liepos 10 d. nuomos sutarties Nr. (2.46-21) S4-132 ir 2017 m. liepos 26 d. komunalinių ir kitų paslaugų teikimo sutarties                   Nr. S1-222 nutraukimo, negyvenamųjų patalpų atlaisvinimo ir iškeldinimo, skolos ir delspinigių priteisimo bei 2025 m. spalio 6 d. Atsakovo atlikto vienašalio prievolės įvykdymo įskaitymo pripažinimo negaliojančiu, 
taip pat į tai, kad Atsakovas 2026 m. rugpjūčio 31 d. geranoriškai atlaisvino ir perdavimo–priėmimo aktu Nr. (19.53)-Ū7-302 perdavė Ieškovui negyvenamąsias patalpas, esančias Vasario 16-osios g. 27, Panevėžyje, 
siekdamos taikiai, abipusių nuolaidų pagrindu ir ekonomiškai naudingai užbaigti tarp Šalių kilusį ginčą, vadovaudamosi Lietuvos Respublikos civilinio kodekso 6.125, 6.156 ir 6.983–6.985 straipsniais bei Lietuvos Respublikos civilinio proceso kodekso 42, 140 ir 294 straipsniais, 
s u s i t a r ė:
I. Dėl nuomos ir komunalinių paslaugų sutarčių
1. Šalys patvirtina, kad Atsakovas geranoriškai atlaisvino ir 2026 m. rugpjūčio 31 d. perdavimo–priėmimo aktu Nr. (19.53)-Ū7-302 perdavė Ieškovui negyvenamąsias patalpas (administracinės patalpos, unikalus Nr. 2797-4008-4010:0011, pastato pažymėjimas plane 1B4p, patalpų indeksai: 90, 116, 117, 118, plotas 80,30 kv. metro, su 35,66 kv. metro  bendrojo naudojimo patalpomis, pažymėtomis indeksais: 119, 120, 195, 196, 197, 198, 199, 200, 201, 202, 203, 204, 205, 206), esančias Vasario 16-osios g. 27, Panevėžyje, kurios buvo nuomojamos pagal 2017 m. liepos 10 d. nuomos sutartį Nr. (2.46-21) S4-132.
2. Šalys, siekdamos galutinai išspręsti civilinėje byloje kilusį ginčą, susitaria, kad 2017 m. liepos 10 d. nuomos sutartis Nr. (2.46-21) S4-132 ir 2017 m. liepos 26 d. komunalinių ir kitų paslaugų teikimo sutartis Nr. S1-222 nutraukiamos Šalių susitarimu nuo 2026 m. rugpjūčio 31 d.
3. Šalys patvirtina, kad šios Taikos sutarties 2 punkte nustatytas sutarčių nutraukimas yra Šalių kompromisas, sudaromas siekiant galutinai išspręsti civilinėje byloje Nr. e2-7335-1000/2026 kilusį ginčą, ir šiuo susitarimu Šalys nepripažįsta ir neginčija viena kitos pozicijų dėl iki šios Taikos sutarties sudarymo pareikštų vienašalio sutarčių nutraukimo pagrindų ir jų teisėtumo.
      II. Dėl skolos ir delspinigių 
4. Ieškovas civilinėje byloje Nr. e2-7335-1000/2026 pareikštu ieškiniu reikalavo priteisti iš Atsakovo 4 669,96 Eur skolą ir delspinigius, iš jų:
· 892,92 Eur patalpų nuomos mokesčio;
· 35,78 Eur nuomos mokesčio delspinigių;
· 3 609,13 Eur komunalinių paslaugų;
· 132,13 Eur komunalinių paslaugų delspinigių.
5. Po ieškinio pareiškimo iki 2026 m. rugpjūčio 1 d., kai Atsakovas perdavimo–priėmimo aktu     Nr. (19.53)-Ū7-302 grąžino Ieškovui nuomotas patalpas, susidarė papildomas nuomos mokesčio ir komunalinių paslaugų įsiskolinimas bei su juo susiję delspinigiai. Šis papildomas įsiskolinimas iki 2026 m. rugpjūčio 31 d. sudaro 6 588,84 Eur, iš jų:
· 1 403,16 Eur patalpų nuomos mokesčio;
· 177,31 Eur nuomos mokesčio delspinigių;
· 4 580,98 Eur komunalinių paslaugų;
· 427,39 Eur komunalinių paslaugų delspinigių.
6. Atsižvelgdamas į tai, kad Atsakovas 2026 m. rugpjūčio 31 d. geranoriškai grąžino patalpas, Šalių susitarimą nutraukti sutartinius santykius nuo 2026 m. rugpjūčio 31 d., Atsakovo pateiktą informaciją apie jo finansinę padėtį, skolos išieškojimo perspektyvas, galimas tolesnio teisminio proceso ir priverstinio išieškojimo sąnaudas bei siekdamas ekonomiškai ir racionaliai užbaigti ginčą, Ieškovas atsisako viso reikalavimo dėl nuomos mokesčio, komunalinių paslaugų ir delspinigių, susidariusių iki 2026 m. rugpjūčio 31 d., įskaitant civilinėje byloje Nr. e2-7335-1000/2026 pareikštu ieškiniu nurodytą 4 669,96 Eur sumą ir po ieškinio pareiškimo iki 2026 m. rugpjūčio 31 d. susidariusį papildomą 6 588,84 Eur įsiskolinimą.
7. Šalys patvirtina, kad bendra Ieškovo atsisakomo reikalavimo dėl nuomos mokesčio, komunalinių paslaugų ir delspinigių suma, apskaičiuota už laikotarpį iki 2026 m. rugpjūčio 31 d., sudaro 11 258,80 Eur, iš jų:
· 2 296,08 Eur patalpų nuomos mokesčio;
· 213,09 Eur nuomos mokesčio delspinigių;
· [bookmark: _GoBack]8 190,11 Eur komunalinių paslaugų;
· 559,52 Eur komunalinių paslaugų delspinigių.
8. Šalys susitaria, kad Ieškovo atsisakymas nuo šios Taikos sutarties 6 ir 7 punktuose nurodyto reikalavimo yra Ieškovo nuolaida, sudaranti neatskiriamą Šalių tarpusavio susitarimo dėl teisminio ginčo užbaigimo dalį. 
     III. Dėl vienašalio įskaitymo
9. Atsižvelgdamos į tai, kad civilinėje byloje Nr. e2-7335-1000/2026 nagrinėjamas Ieškovo reikalavimas dėl 2025 m. spalio 6 d. Atsakovo atlikto vienašalio prievolės įvykdymo įskaitymo pripažinimo negaliojančiu, Šalys susitaria, kad, teismui patvirtinus šią Taikos sutartį, Ieškovas atsisako civilinėje byloje pareikšto reikalavimo dėl šio įskaitymo pripažinimo negaliojančiu, o Atsakovas atsisako visų su šiuo įskaitymu susijusių reikalavimų, kiek jie sudaro civilinės bylos           Nr. e2-7335-1000/2026 dalyką.
       IV. Dėl civilinės bylos užbaigimo
10. Šalys susitaria, kad šia Taikos sutartimi galutinai išsprendžia visus civilinėje byloje             Nr. e2-7335-1000/2026 nagrinėjamus ginčo klausimus.
11. Šalys prašo Panevėžio apylinkės teismo Panevėžio rūmų patvirtinti šią Taikos sutartį ir nutraukti civilinę bylą Nr. e2-7335-1000/2026.
12. Šalys patvirtina, kad, išskyrus teises ir pareigas, kylančias iš šios Taikos sutarties vykdymo, viena kitai neturi ir ateityje nereikš jokių kitų reikalavimų, susijusių su 2017 m. liepos 10 d. nuomos sutartimi Nr. (2.46-21) S4-132, 2017 m. liepos 26 d. komunalinių ir kitų paslaugų teikimo sutartimi Nr. S1-222, šių sutarčių vykdymu, nutraukimu, patalpų naudojimu ir grąžinimu bei civilinėje byloje Nr. e2-7335-1000/2026 nagrinėtais teisiniais santykiais.
      V. Dėl bylinėjimosi išlaidų
13. Kiekviena Šalis padengia savo patirtas bylinėjimosi išlaidas ir nereikalauja jų atlyginimo iš kitos Šalies.
       VI. Baigiamosios nuostatos
14. Šalys patvirtina, kad šią Taikos sutartį sudaro laisva valia, suprasdamos jos turinį ir teisines pasekmes.
15. Šalys patvirtina, kad Taikos sutarties sąlygos atitinka jų tikrąją valią ir nėra sudarytos dėl suklydimo, apgaulės, smurto ar ekonominio spaudimo.
16. Šalims yra žinomos ir suprantamos Taikos sutarties sudarymo ir patvirtinimo teisinės pasekmės, numatytos Lietuvos Respublikos civilinio kodekso 6.985 straipsnyje bei Lietuvos Respublikos civilinio proceso kodekso 140 ir 294 straipsniuose. 
17. Ši Taikos sutartis įsigalioja nuo jos patvirtinimo teismo nutartimi dienos.
18. Taikos sutartis sudaryta trimis vienodą juridinę galią turinčiais egzemplioriais: po vieną kiekvienai Šaliai ir vienas egzempliorius pateikiamas teismui.
IEŠKOVAS
Panevėžio rajono savivaldybės administracijos
direktorius

ATSAKOVAS
UAB „Asuma“












PANEVĖŽIO RAJONO SAVIVALDYBĖS ADMINISTRACIJOS
JURIDINIS SKYRIUS
Panevėžio rajono savivaldybės tarybai
      
SAVIVALDYBĖS TARYBOS SPRENDIMO „DĖL PRITARIMO TAIKOS SUTARTIES PROJEKTUI“ AIŠKINAMASIS RAŠTAS

2026 m. rugsėjo 9 d.
Panevėžys

1. Sprendimo projekto tikslai ir uždaviniai
Sprendimo projekto tikslas – pritarti Panevėžio rajono savivaldybės administracijos ir UAB „Asuma“ taikos sutarties projektui bei įgalioti Panevėžio rajono savivaldybės administracijos direktorių pasirašyti taikos sutartį ir pateikti ją teismui tvirtinti.
Panevėžio apylinkės teismo Panevėžio rūmuose nagrinėjama civilinė byla Nr. e2-7335-1000/2026 pagal Panevėžio rajono savivaldybės administracijos ieškinį atsakovui UAB „Asuma“ dėl 2017 m. liepos 10 d. nuomos sutarties Nr. (2.46-21) S4-132 ir 2017 m. liepos 26 d. komunalinių ir kitų paslaugų teikimo sutarties Nr. S1-222 nutraukimo, negyvenamųjų patalpų atlaisvinimo ir iškeldinimo, skolos ir delspinigių priteisimo bei 2025 m. spalio 6 d. atsakovo atlikto vienašalio prievolės įvykdymo įskaitymo pripažinimo negaliojančiu.
Iki teisminio ginčo iškėlimo Savivaldybės administracija buvo pateikusi atsakovui pranešimus dėl nuomos ir komunalinių paslaugų sutarčių vienašalio nutraukimo. Atsakovas su tokiu sutarčių nutraukimu nesutiko ir ginčijo Savivaldybės administracijos poziciją. Taip pat byloje keliamas klausimas dėl 2025 m. spalio 6 d. atsakovo atlikto vienašalio prievolės įvykdymo įskaitymo.
Bylos nagrinėjimo metu Šalys pasiekė susitarimą ginčą užbaigti taikiai.
2026 m. rugpjūčio 31 d. atsakovas UAB „Asuma“ geranoriškai atlaisvino ir perdavimo–priėmimo aktu Nr. (19.53)-Ū7-302 perdavė Panevėžio rajono savivaldybės administracijai nuomos objektu buvusias negyvenamąsias patalpas, esančias Vasario 16-osios g. 27, Panevėžyje.
Patalpų grąžinimas yra reikšminga aplinkybė, nes vienas iš pagrindinių ieškinio tikslų – susigrąžinti Savivaldybei nuosavybės teise priklausantį ir Panevėžio rajono savivaldybės administracijos patikėjimo taise valdomą turtą – buvo pasiektas geranoriškai, neprireikus taikyti priverstinio patalpų atlaisvinimo ir iškeldinimo priemonių.
Sprendimo projekto uždaviniai – taikiai užbaigti teisminį ginčą, susitarti dėl nuomos ir komunalinių paslaugų sutarčių nutraukimo nuo 2026 m. rugpjūčio 31 d., galutinai išspręsti civilinėje byloje nagrinėjamus klausimus ir, įvertinus skolos išieškojimo perspektyvas bei galimas tolesnio teisminio proceso sąnaudas, atsisakyti reikalavimo dėl skolos ir delspinigių priteisimo. 
Taikos sutarties sudarymu siekiama ne tik formaliai užbaigti teisminį ginčą, bet ir racionaliai bei ekonomiškai įvertinti Savivaldybės interesų apsaugos rezultatą, galimas tolesnio proceso sąnaudas ir realias piniginio reikalavimo įvykdymo galimybes.
2. Siūlomo teisinio reguliavimo nuostatos ir laukiami rezultatai
Taikos sutartimi numatoma, kad: 
· atsakovas (UAB „Asuma“) yra geranoriškai grąžinęs nuomotas negyvenamąsias patalpas, esančias Vasario 16-osios g. 27, Panevėžyje; 
· 2017 m. liepos 10 d. nuomos sutartis Nr. (2.46-21) S4-132 ir 2017 m. liepos 26 d. komunalinių ir kitų paslaugų teikimo sutartis Nr. S1-222 nutraukiamos Šalių susitarimu nuo 2026 m. rugpjūčio 31 d.; 
· Savivaldybės administracija atsisako civilinėje byloje pareikšto reikalavimo dėl skolos, susidedančios iš nuomos mokesčio, komunalinių paslaugų mokesčių ir delspinigių, priteisimo, taip pat laikotarpiu nuo ieškinio pareiškimo iki 2026 m. rugpjūčio 31 d. susidariusio papildomo įsiskolinimo;
· sutarties šalys galutinai išsprendžia civilinėje byloje nagrinėjamus klausimus, įskaitant klausimą dėl 2025 m. spalio 6 d. atsakovo atlikto vienašalio prievolės įvykdymo įskaitymo; 
· kiekviena šalis padengia savo patirtas bylinėjimosi išlaidas; 
· išskyrus teises ir pareigas, kylančias iš taikos sutarties vykdymo, šalys ateityje nereikš viena kitai kitų reikalavimų, susijusių su civilinėje byloje nagrinėtais teisiniais santykiais.
Taikos sutarties sąlygos grindžiamos abipusėmis šalių nuolaidomis ir skirtos galutinai bei taikiai išspręsti tarp šalių kilusį ginčą.
            Savivaldybės administracijos atsisakymas nuo reikalavimo dėl skolos ir delspinigių priteisimo vertintinas kaip viena iš taikos sutarties šalių tarpusavio nuolaidų, o ne kaip vienašalis ir neatlygintinas Savivaldybės administracijos turtinės teisės atsisakymas. Ši nuolaida yra susieta su kitomis taikos sutarties sąlygomis, visų pirma atsakovo geranorišku Savivaldybės turto grąžinimu, susitarimu dėl sutarčių nutraukimo ir galutiniu visų civilinėje byloje nagrinėjamų klausimų išsprendimu.
            Sprendimo projektas parengtas vadovaujantis Lietuvos Respublikos civilinio kodekso 6.125, 6.156, 6.983–6.985 straipsniais, Lietuvos Respublikos civilinio proceso kodekso 42 straipsnio 1 ir 2 dalimis ir 140 straipsnio 3 dalimi, Lietuvos Respublikos vietos savivaldos įstatymo 15 straipsnio 2 dalies 19 punktu ir 16 straipsnio 1 dalimi, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 8 straipsnio 1 dalimi ir 9 straipsniu.
             Priėmus sprendimą ir teismui patvirtinus taikos sutartį, civilinė byla Nr. e2-7335-1000/2026 būtų užbaigta. Būtų įtvirtintas šalių susitarimas dėl sutarčių nutraukimo, galutinai išspręsti civilinėje byloje nagrinėti klausimai ir užkirstas kelias tolesniems reikalavimams, kylantiems iš byloje nagrinėtų teisinių santykių, išskyrus reikalavimus, susijusius su taikos sutarties vykdymu.
3. Lėšų poreikis ir šaltiniai
Sprendimo įgyvendinimui papildomų Savivaldybės biudžeto lėšų poreikio nenumatoma.
Priėmus sprendimą ir teismui patvirtinus taikos sutartį, Savivaldybės administracija atsisakys civilinėje byloje pareikšto reikalavimo dėl 4 669,96 Eur skolos ir delspinigių priteisimo bei laikotarpiu nuo ieškinio pareiškimo iki 2026 m. rugpjūčio 31 d. susidariusio papildomo 6 588,84 Eur įsiskolinimo, iš viso atsisakomo reikalavimo suma 11 258,80 Eur.
Atsisakymas nuo nurodyto reikalavimo nesukels papildomo Savivaldybės biudžeto lėšų poreikio. Gautinų sumų apskaitos veiksmai, susiję su taikos sutarties įgyvendinimu, bus atliekami teisės aktų ir Savivaldybėje nustatytos apskaitos tvarkos nustatyta tvarka.
Kartu taikos sutarties sudarymas sudarys galimybę išvengti tolesnio bylinėjimosi, atstovavimo ir galimo priverstinio teismo sprendimo vykdymo išlaidų. Tolesnio teisminio proceso ir galimo priverstinio vykdymo sąnaudos šiuo metu nėra tiksliai apskaičiuotos, tačiau tikėtina, kad, tęsiant procesą, jos didėtų.
Atsižvelgiant į tai, kas išdėstyta, taikos sutarties sudarymas vertintinas kaip priemonė racionaliai valdyti Savivaldybės finansinius ir administracinius išteklius bei išvengti papildomų išlaidų, kurių atsiradimas tikėtinas tęsiant teisminį ginčą.
4. Kiti reikalingi pagrindimai, skaičiavimai ar paaiškinimai
Sprendžiant dėl taikos sutarties sudarymo buvo įvertintos konkrečios civilinės bylos aplinkybės, Savivaldybės turtiniai interesai, atsakovo pateikta informacija apie jo finansinę padėtį, skolos faktinio išieškojimo perspektyvos, taip pat tolesnio teisminio proceso trukmė, sąnaudos ir rizikos.
UAB „Asuma“ 2026 m. rugpjūčio 24 d. raštu Nr. 26/1 Savivaldybės administracijai pateikė informaciją apie bendrovės finansinę padėtį. Pateikti duomenys rodo, kad bendrovės veikla yra reikšmingai sumažėjusi, šiuo metu faktiškai dirba vienas darbuotojas, atliekantis būtiniausias funkcijas, o dėl lėšų trūkumo ir faktiškai sustojusios veiklos darbo santykiai buvo nutraukti su kitais 7 darbuotojais. Bendrovė taip pat nurodė turinti neįvykdytų finansinių įsipareigojimų Valstybinio socialinio draudimo fondo valdybai ir Valstybinei mokesčių inspekcijai, o bendrovės banko sąskaita yra areštuota.
Atsakovo pateiktais duomenimis, jo finansinė padėtis yra sudėtinga, o nurodytos aplinkybės leidžia vertinti, kad jo galimybės artimiausiu metu savanoriškai įvykdyti Savivaldybės administracijai galimai priteistą piniginę prievolę yra ribotos. Tuo atveju, jeigu ginčas būtų tęsiamas ir Savivaldybės administracijos piniginis reikalavimas būtų patenkintas, tačiau atsakovas priteistos sumos nesumokėtų savanoriškai, jos išieškojimas turėtų būti vykdomas priverstine tvarka. Atsižvelgiant į bendrovės nurodytus finansinius įsipareigojimus ir disponavimo lėšomis apribojimus, nėra pagrindo laikyti priteistos sumos faktinį išieškojimą savaime užtikrintu ar greitu.
Taigi, vertinant Savivaldybės administracijos piniginio reikalavimo ekonominę vertę, reikšminga ne tik galima teismo sprendimu priteistina suma, bet ir reali galimybė ją faktiškai išieškoti, taip pat laikas ir sąnaudos, kurių galėtų prireikti priverstiniam išieškojimui. Atsižvelgiant į atsakovo pateiktus duomenis, yra pagrindas vertinti, kad net ir Savivaldybės administracijai palankaus teismo sprendimo atveju skolos faktinis išieškojimas galėtų būti apsunkintas arba užsitęsti.
Kita reikšminga aplinkybė – ginčo trukmė. Ginčas dėl negyvenamųjų patalpų atlaisvinimo bei su patalpų naudojimu susijusių skolų ir delspinigių tęsiasi apie metus laiko, tačiau civilinė byla iki šiol nėra pradėta nagrinėti iš esmės, taip pat neįvyko parengiamasis teismo posėdis. Atsižvelgiant į byloje sprendžiamų klausimų apimtį ir jų tarpusavio sąsajas, tolesnis teisminis procesas galėtų užtrukti ir pareikalauti papildomų Savivaldybės administracinių bei finansinių išteklių. Tęsiant procesą taip pat išliktų neapibrėžtumas dėl galutinio ginčo išsprendimo termino ir jo rezultatų.
Ši aplinkybė, vertinama kartu su atsakovo finansine padėtimi, skolos išieškojimo perspektyvomis ir tuo, kad Savivaldybės turtas jau yra geranoriškai grąžintas, yra reikšminga sprendžiant dėl tolesnio teisminio proceso ekonominio tikslingumo.
Vertinant šias aplinkybes, reikšminga tai, kad 2026 m. rugpjūčio 31 d. atsakovas geranoriškai atlaisvino ir perdavimo–priėmimo aktu Nr. (19.53)-Ū7-302 grąžino negyvenamąsias patalpas, esančias Vasario 16-osios g. 27, Panevėžyje. Tokiu būdu vienas iš esminių Savivaldybės administracijos ieškinio praktinių tikslų – susigrąžinti Savivaldybei nuosavybės teise priklausantį turtą – jau yra pasiektas, neprireikus taikyti priverstinio patalpų atlaisvinimo ir iškeldinimo priemonių.
Patalpų grąžinimas taip pat sumažina tolesnio teisminio ginčo praktinę reikšmę, nes nebereikia siekti teismo sprendimo dėl jų atlaisvinimo ir iškeldinimo bei organizuoti galimo priverstinio jo vykdymo.
Atsižvelgiant į tai, kas išdėstyta, Savivaldybės adminisatracijos atsisakymas nuo reikalavimo dėl skolos ir delspinigių priteisimo vertintinas kaip viena iš abipusių šalių nuolaidų, sudarančių bendro susitarimo dėl teisminio ginčo užbaigimo dalį. Savivaldybės administracija, įvertinusi realias skolos išieškojimo galimybes, jau susigrąžintą turtą, civilinės bylos nagrinėjimo trukmę, galimas tolesnio proceso ir priverstinio išieškojimo sąnaudas bei proceso rezultato neapibrėžtumą, siekia racionaliai ir ekonomiškai efektyviai užbaigti teisminį ginčą.
Taikos sutartimi Savivaldybės administracija ne vienašališkai ir neatlygintinai atsisako turtinės teisės, o susitaria su atsakovu dėl tarpusavio nuolaidų, kuriomis siekiama galutinai išspręsti kilusį ginčą. Ši nuolaida dėl skolos ir delspinigių reikalavimo yra susieta su atsakovo geranorišku turto grąžinimu, susitarimu dėl sutarčių nutraukimo ir kitomis taikos sutarties sąlygomis, kuriomis galutinai išsprendžiami tarp šalių kilę klausimai.
Taikos sutartimi šalys taip pat susitaria dėl nuomos ir komunalinių paslaugų sutarčių nutraukimo nuo 2026 m. rugpjūčio 31 d. Tokiu būdu išvengiama tolesnio ginčo dėl anksčiau Savivaldybės administracijos atlikto vienašalio sutarčių nutraukimo teisėtumo. Taikos sutartyje šalys nepripažįsta viena kitos pozicijų dėl ankstesnio vienašalio sutarčių nutraukimo teisėtumo, o susitaria dėl sutarčių nutraukimo šalių susitarimu.
Atsižvelgiant į išdėstytas aplinkybes, taikos sutarties sudarymas laikytinas racionaliu ir ekonomiškai pagrįstu būdu įgyvendinti Savivaldybės turtinius interesus, efektyviai naudoti Savivaldybės administracinius ir finansinius išteklius, sumažinti tolesnio teisminio ginčo bei priverstinio vykdymo riziką ir galutinai išspręsti tarp šalių kilusius klausimus.
Taikos sutarties pasirašymas sudarytų galimybę šiame proceso etape užbaigti apie metus trunkantį ginčą ir išvengti tolesnio neapibrėžtos trukmės proceso bei su juo susijusių papildomų išlaidų ir administracinių sąnaudų.
Sprendimas pritarti taikos sutarties projektui vertintinas kaip racionalus ir ekonomiškai pagrįstas sprendimas, atitinkantis efektyvaus Savivaldybės turto ir lėšų valdymo bei Savivaldybės interesų apsaugos tikslus.


Skyriaus vedėja 								      Aušra Vyšniauskienė

